Lautgas e “lautgets”

Da Marga Annatina Secchi

Mintgin enclegia insatge sut ina “lautga” u “lobgia”. Ma enclegian er tuts il medem? En il material dal DRG, ch’è vegnì ramassà en las vischnancas rumantschas tranter il 1900 ed il 1920, chattain nus da tuttas sorts infurmaziuns, sco per exempel per Andiast: “La lautga ei in balcon da lenn sin l’entira lunghezia dalla casa”, Mustér: “Pli baul eri aschia mintga casa che veva sia laupia sugl esch-casa” u Domat: “La lautga è tronter ca e clavau, fatga par adaver tetg silla curt”. Sur dal diever schevan ins a Savognin: “Las loptgas èn fatgas ve da la fatscheda sugleleiva e servan per siantar pons”, a Sevgein: “Plirs clavaus da casa han ina lautga d’in maun ni vid la preit davos che survescha per metter a schigiar resti” ed a Trin: “Cur ch’ils mats drizzavan si bal da musica, sche sereuniva la giuventegna en ina casa ner l’autra che haveva ina gronda laptga, e leu vegniva saltau”. Qua stueva sa tractar d’ina lautga cun pulitas dimensiuns! Nos material cuntegna dentant er insaquantas indicaziuns che na pon simplamain betg sa referir ad ina construcziun da quest gener.
Rueun: “Sur ils ladretschs, mo pli savens sur ils lentischials, sesanflan beinenqualga aissas, sin las qualas il pur conserva pavel, per ordinari tersiel; quei senumna la lautga”. Qua sa tracti dad ina lattida. A Sevgein dovr’ins il pled “lautga” er per manegiar ina puntanada: “L’autra jamna san ei far giu las lautgas”.
E perquai ch’en in chantun da la lautga era savens la tualetta, ha il pled en tscherts lieus survegni questa significaziun. A Lantsch vuleva dir “oir sin loptga”, ir sin tualetta, ed uschia fa er la suandanta frasa or da la Val Müstair tuttafatg senn: “La lobia es adüna da la vart davo chasa”.

Tar las chasas è la lautga adina ordadora, ma i dat er lautgas endadens, per exempel en las baselgias. En bleras vischnancas eran las plazzas sin la lautga en baselgia reservadas als mats. “Ir sin la lautga” vuleva lura dir vegnir prendì si en la cumpagnia da mats. Sevgein: “La lautga en baselgia udeva avon mo als mats. Cun 18 onns da Sontgilcrest vegnev’ins denter ils mats e mava silla lautga. Uss van era ils umens ch’ein el cont sin la lautga. Avant che l’orgla nova vegni igl onn 1920 stevan ils mats adina suenter vegliadetgna, ils giuvens entadem sper il fol ed ils vegls oradem”. Che quai pudeva esser plitost turbulent demussa in statut da Tschlin gia dal 1713: “Es ordinà chia cuvits sijan obligats dad ir sün lobgia ogni dumengia ün cun ün bastun a tgnair in frain e maestria la juventüt chi va sün loggia”. E per finir, tge è in “lautget”? A Sevgein: “Il lautget ei mo 2–3 m leungs, la lautga ei il bia leunga sco la casa”. En Lumnezia din ins però “lautget” er a lautgas che han la lunghezza da la chasa u dal clavà (v. foto Cumbel). En autras parts da la Surselva, sco a Dardin, è percunter il lautget “ina lautga pintga da lenn, cun tetg, grad avon casa e sper igl esch-casa”. Ma il lautget n’ha betg adina in tetg e n’è betg adina da lain, sco las lautgas. A Vuorz è in lautget fatg cun crappa ed a Surrein vul dir “scuar giu il laupiet” scuar il davant porta (v. foto).